O descoperire arheologică unică a fost făcută în vecinătatea unor ruine biblice importante din Ierusalim, Israel. Cercetătorii au descoperit o rețea de canale misterioase – prima de acest de găsită în Israel – ce era folosită acum aproximativ 2.800 de ani, în timpul existenței Primului Templu.
O reţea veche de aproape trei milenii de canale săpate în piatră descoperite recent în Ierusalim i-a uluit pe arheologi, având în vedere absența unor descoperiri biblice comparabile şi legăturile evidente cu Primul Templu (Templul lui Solomon) și cu un palat regal evreiesc care au existat, în trecut, în apropiere, informează Reuters, conform Agerpres.
Canalele, adânci până la genunchi, datează de acum 2.800 de ani, din vremea celor de-ai optulea și al nouălea regi ai Iudeii, Joash, respectiv fiul acestuia, Amaziah. Primul a domnit între anii 836-796 î.Hr., iar cel de-al doilea între 796-767 î.Hr.
Rețeaua de canale se află în afara zidurilor Oraşului Vechi din Ierusalim. Ele sunt concentrate în două zone separate printr-o distanță de 10 metri.
Testele criminalistice realizate asupra canalelor nu au descoperit urme de sânge, a precizat Autoritatea Israeliană pentru Antichităţi – excluzând un potenţial rol jucat în sacrificarea animalelor pentru banchete sau în cadrul unor sacrificii religioase.
De asemenea, canalele nu par să fi fost construite pentru a permite scurgerea într-o singură direcţie sau să ducă spre un bazin unic, sugerând că nu erau folosite pentru eliminarea apelor reziduale sau a precipitaţiilor, a precizat aceeaşi instituţie israeliană, al cărei partener de cercetări ştiinţifice este Universitatea din Tel Aviv.
"Ne-am uitat la această instalaţie şi ne-am dat seama că am descoperit ceva unic", a declarat arheologul Yiftah Shalev într-un comunicat, în care a spus că descoperirea reprezintă "un mister".
Scopul acestei instalații este încă neclar, dar unicitatea sa și poziționarea în apropierea locurilor unde existau Primul Templu și Palatul regal sugerează că ea era integrată în funcționarea și economia acestor instituții proeminente.
"Este posibil ca aceste canale să fi fost folosite pentru a pregăti o marfă asociată cu economia templului sau a palatului", a declarat arheologul Yuval Gadot în acelaşi comunicat.
"Producţia de pânză, de exemplu, necesită plasarea îndelungată a inului în apă, pentru ca acesta să se înmoaie. O altă posibilitate ar fi ca în acele canale să fi fost depozitate curmale, care erau lăsate să se usuce la soare pentru a produce sirop de curmale", a adăugat Yuval Gadot.
Descoperirea arheologică, realizată în Parcul Naţional "Oraşul lui David", va fi deschisă pentru public începând de săptămâna viitoare.